text: [{"text_idx": "#000003", "text": "Namni biyya keenyaa bineensa kana yoo arge bineensa biraa wajji wal itti fakkaachuu mala. Bineensi kun Gheeriyaal jedhama. Baay\u2019inaanis kan argamu qaamman bishaanii biyya Hinditti."}, {"text_idx": "#000004", "text": "Bineensi kun gosa Reeppitaayilii keessatti rammadama. Qaamni isaas akkaan guddaa dha. Bocni isaatis naachaan wal fakkaata. Akkuma naachaa lukti isaa gaggabaaboo waan ta\u2019eef yeroo dheeraaf qaama isaa guddaa san qabatee lafarra deemuu hin danda\u2019u. kanaafis yeroo ofii hedduminnaan kan dabarsu bishaan keessatti."}, {"text_idx": "#000005", "text": "Geeriyaal qaamni isaa guddaa qofa osoo hin ta\u2019in dheeraadhas. Sanyiin geeeriyaal hanga meetiraa jahaa ni dheerata. Qaama bineensa kanaa irraa wanti nama ajaa\u2019ibu ilkaan isaati. Geeriyaal qoffee (Afaan bineensaa) dheeraa qaba. qoffeen isaa kunis bineensota haala gaariin akka adamsu isa tajaajila. Afaan isaa keessaayis ilkaan qara ta\u2019an 50 ol qaba."}, {"text_idx": "#000006", "text": "Akkuma bineensota bishaan keessaa, geeriyaal waan adamsuu barbaade qophaa isaa adamsa. Miidhaan ilma namaa irraan gahes hedduminaan hin jiru. Qajeelatti yeroon inni nama tuqes hin jiru. Yoo isa tuqan garuu deebiin hamaadha. Ilkaan shantamaa saniin nama ciccira. Kun eegaa foon ilma namaa lagachuurraan kan ka\u2019e osoo hin taane, bocni afaan (qoffeen) isaa akkaan qal\u2019aa waan ta\u2019eef wantoota gurguddaa ta\u2019an nyaachuuf hin mijaahuufi."}, {"text_idx": "#000007", "text": "Geeriyaal bineensa akkaan guddaa waan ta\u2019eef diina hamaa isa nyaatu hin qabu. Diinni isaa akkuma bineensota gurguddaadhaa ilma namaati. Ilmi namaa foon isaa soorachuuf akkasumas gogaa isaatiif jecha bineensa kana adamsa. Geeriyaalis sababa ilma namaatii fi faalama bishaaniitiin lafa kanarraa dhabamaa akka jiu qorannoon garagaraa ni addeessa."}, {"text_idx": "#000008", "text": "Dhalaan geeriyaal yeroo roobni caamee fi lagni hir\u2019ate cirracha keessatti hanqaaquu hanqaaqxi. Dhalaan tun marsaa tokkoon hanqaaquu hanga 50 hanqaaqxee cirracha keessatti awwaalti. Ji\u2019a muraasa booda ilmooleen geeriyaal cirracha keessaa as bahu. Hanga of danda\u2019anii socho\u2019anitti haadha isaaniitiin gargaarsi godhamaafi."}]